Sinkgat in Centurion veroorsaak chaosDie twee bykomende sinkgate het Sondag weerskante van die M10-pad ingeval, wat gevolglik die teer in die pad laat lig het (Foto: Verskaf) Paaie in Centurion was Maandag absolute chaos, nadat twee sinkgate Sondag langs die M10-pad naby die brug oor die N14 ingeval het. Die sinkgate is vermoedelik veroorsaak deur die swaar en aanhoudende reën die afgelope week en het moontlik ontstaan uit ’n sinkgat wat sowat ’n jaar gelede in die veld langs die M10-pad ontstaan het en nooit herstel is nie. “Dit is ’n nagmerrie. Motoriste moet met ’n groot ompad ry. Hulle is ook ongeduldig en gefrustreerd en druk dan by mekaar in en verontagsaam verkeersligte,” het Ina Strijdom, DA-raadslid vir wyk 66 in Centurion, gesê. Volgens haar is daar nou nagenoeg 50 sinkgate in Tshwane en die raad het nie die geld om almal te herstel nie. Die risiko is groot dat nog sinkgate kan inval, aangesien die gebied op ’n dolomietrif geleë is (Foto: Verskaf) Die twee bykomende sinkgate het Sondag weerskante van die M10-pad ingeval, wat gevolglik die teer in die pad laat lig het. Strijdom sê die risiko is groot dat nog sinkgate kan inval, aangesien die gebied op ’n dolomietrif geleë is. ’n Groot gedeelte van die pad is nou vir verkeer gesluit. “Verkeer kan nie van Valhalla in die rigting van Netcare Unitas en terug vloei nie en motors word deur Clubview herlei. Verkeer kan wel vanaf Unitas se rigting op die N14-snelweg (Ben Schoeman-snelweg) afry en weer van die snelweg in die rigting van Unitas opry,” verduidelik Strijdom. Boonop word verkeer ook van Snake Valley-weg (M24) deur Clubview herlei nadat ’n sinkgat twee weke gelede op dié pad tussen die Ou Johannesburg-weg (R101) en Fjordweg ingeval het. Die verkeer is aanvanklik deur middel van die M10-pad herlei, maar weens die nuwe twee sinkgate op hierdie pad moet motoriste ’n verdere ompad ry. Strijdom sê sy het probeer om Outsurance-puntsmanne vir Maandagoggend se spitsverkeer te reël, maar dié het glo nie opgedaag nie. “Die verkeersvloei is en gaan nog ’n groot kopseer word. Ons wag vir die departement van paaie en openbare werke om te sê wat hulle gaan doen om die probleem op te los.” Oorspronklike sinkgat nooit herstel Die oorspronklike sinkgat het sowat ‘n jaar gelede langs die M10-pad ontstaan (Foto: Verskaf) Strijdom is sowat ’n jaar gelede van die oorspronklike sinkgat langs die M10-pad in kennis gestel. Die gat is in ’n militêre gebied geleë, wat dus binne die departement van openbare werke se mandaat val. “Die departement is van die gat in kennis gestel en ek het dit daarna ’n paar keer met hulle opgevolg. Hulle het gesê hulle gaan nie die gat herstel nie omdat die gat nie so naby aan die pad is nie en daarom nie ’n gevaar vir motoriste inhou nie. Hulle het gesê hulle sal die gat monitor.” Strijdom sê selfs al het die departement die gat herstel, sou die nuwe sinkgate dalk in elk geval weens die reën gevorm het, aangesien daar ’n massiewe sinkgat onder die grond is. Oor die herstel van die sinkgat op die M24-pad sê Strijdom daar is nog geen vordering gemaak nie omdat niemand daarvoor verantwoordelikheid aanvaar nie. “Die departement van openbare werke en die Stad Tshwane moet besluit wie verantwoordelik is vir die gat, maar hulle doen dit nie.” Te min geld vir die herstel van sinkgate Strijdom sê die stad het twee weke gelede bevestig daar is 47 sinkgate in Tshwane. “Met die nuwe sinkgate wat nou ingeval het, trek ons seker al by 50 sinkgate.” Volgens Strijdom verskaf die stad die nodige hulp met die herstel van die sinkgate, maar beskik nie altyd oor die nodige geld nie. “Die stad kry R30 miljoen per jaar om sinkgate te herstel. Die herstel van een sinkgat kan omtrent al daardie geld absorbeer. Die sinkgat wat in 2017 in Jeanlaan in Centurion ingeval het, het byvoorbeeld omtrent R30 miljoen gekos om te herstel.” Strijdom sê die herstelproses van die gate is duur omdat dit ’n “gespesialiseerde en arbeidsintensiewe proses” is. Die LUR van die departement van samewerkende regering en tradisionele sake (Cogta) in Gauteng, Mzikayifani (Mzi) Khumalo, sal na verwagting Maandag ’n besoek aan die nuwe sinkgate aflê. “Ons hoop hy sal dan geld van die Gautengse regering bewillig om die sinkgate reg te maak.”